Se flere billeder og video på Local Eyes

Otte unge mænd er blevet idømt otte måneders fængsel, og de fire fik også en betinget udvisning fra landet i Odense Byret i en sag, hvor de var tiltalt for at have angrebet politiet med molotovcocktails, sten og flasker om aftenen 9. juni 2015.

Drengene er alle enten født i Danmark eller er kommet hertil som ganske små. De, der har fået en betinget udvisning, kan blive i landet, med mindre de begår ny kriminalitet i løbet af de næste to år.

I alt var ni drenge i alderen 15-18 år tiltalt. Den sidste er også kendt skyldig, men skal mentalundersøges, før han får sin dom.

- Det var som en krigszone, har en af betjentene fortalt under retssagen.

- Der var så meget ild, at jeg slet ikke kunne se ud af forruden. Og så kunne jeg bare høre lyden af sten, der ramte ruden, sagde betjenten ifølge Fyens Stiftstidendes netavis.

Angrebet er så alvorligt, at drengene var tiltalt for at have voldt nærliggende fare for betjentenes liv eller førlighed.